BALZAN……………………… 1   PIETÀ H…………………………. 0 Balzan: S. Sultana, I. Bozovic, M. Johnson, S. Bezzina (Y. Miyamoto 82’), J. Grioli (E. Serrano Valero 46’), U. Ljubomirac, D. Camilleri, A. da Paixao Alves, A. Effiong, R. Correa (S. Cipriott 64’), A. Majdevac Pietà: N. Vella, T. Ose, C. Grech, A. Machedo Neto, T. Bartolo, N. Pace Cocks (C. Bouvet 91’), J. Artiaga (J. Ghio 87’), S. Nakamura (N. Pisani 78’), I. Jalo, J. Busuttil, P. Chimezie Imwissija: P. Chimezie 70’ (P) Skorja: A. Effiong 85’ (B) Referee: Darryl Agius Assistenti Referees: Roberto Vella, Duncan Spencer Il-Mument Plejer tal-logħba: Alex da Paixao Alves (Balzan) Balzan batew iżda finalment ħadu dak li riedu, tliet punti li bihom jinsabu momentarjament waħedhom fil-quċċata bi 12-il punt. Pietà għal darba oħra kellhom prestazzjoni pożittiva, iżda għadhom ma dawrux il-prestazzjonijiet f’punti, fejn anki fallew penalty lejn it-tmiem. Balzan ħolqu l-ewwel azzjoni fl-20 minuta meta Alfred Effiong qassam lejn Andrija Majdevac li qata’ għan-nofs mix-xellug u prova b’xutt fuq it-tieni lasta li ħabat mal-wieqfa. Reazzjoni minn Pietà li minuta wara kellhom azzjoni li setgħet tintemm aħjar, b’Takaki Ose jqassam tajjeb fl-ispazju lejn Juan Manuel Artiaga li iżda x-xutt fil-baxx tiegħu kien salvat minn Sultana. Żewġ minuti wara Jan Busuttil ħarab tajjeb u qassam lejn Shunsuke Nakamura li ra x-xutt tiegħu jkun salvat minn sieq Steve Sultana. Balzan kellhom ftit aktar inizjattiva iżda kien biss fil-41 minuta li ħolqu periklu, b’xutt minn barra l-kaxxa ta’ Alex da Paixao li kien blokkat minn Vella. Il-kowċ ta’ Balzan daħħal lil Elkin Serrano Valero flok Justin Grioli biex jagħti aktar spinta fuq ix-xellug permezz ta’ Steve Bezzina. Fil-55 minuta kien Riccardo Correa li prova b’xutt imdawwar minn barra l-kaxxa li ġiegħel lil Vella jsalva bi ftit diffikultà. Balzan resqu qrib il-gowl tal-vantaġġ fit-62 minuta b’Vella jsalva xutt ta’ Uros Ljubomirac biex mir-rebound, ix-xutt ta’ Effiong kien mbiegħed fuq il-linja minn Christian Grech. Żewġ minuti wara, xutt ta’ Jan Busuttil kien imdawwar f’korner minn Sultana. It-tim ta’ Micovic kompla jattakka u fid-79 minuta minn free-kick, id-daqqa ta’ ras ta’ Michael Johnson għaddiet ftit barra. Minuta wara, Neil Pace Cocks seta’ skorja għal Pietà iżda minn qagħda xxuttja fjakk. Balzan skorjaw dak li ħasbu li ta t-tliet punti meta ALFRED EFFIONG għeleb lil Nicky Vella b’xutt fil-baxx, iżda kien proprju fit-93 minuta li Pietà kellhom l-aqwa opportunità li jġibu d-draw meta ngħataw penalty wara li Michael Johnson waqqa’ lis-sostitut Clyde Bouvet fil-kaxxa. Mill-11-il metru nkariga ruħu Christian Grech li iżda kellu x-xutt ċentrali salvat minn Sultana.